Návrh NARIADENIE RADY o metódach a postupe sprístupňovania vlastného zdroja založeného na dani z pridanej hodnoty /* KOM/2011/0737 v konečnom znení - 2011/0333 (CNS) */





DÔVODOVÁ SPRÁVA 1. KONTEXT NÁVRHU Úvod Dňa 29. júna 2011 Komisia prijala návrh rozhodnutia Rady […/…] o systéme vlastných zdrojov Európskej únie (ďalej len „RVZ 2014“)[1]. Tento návrh zahŕňa vytvorenie nového vlastného zdroja založeného na „podiele z dane z pridanej hodnoty“ (DPH) uplatňovanej pri dodaní tovaru a služieb, nadobudnutí a dovozov, a to „pri uplatňovaní štandardnej sadzby DPH v každom členskom štáte“ v celej Európskej únii (ďalej len „nový vlastný zdroj založený na DPH“). Komisia oznámila, že príslušné podrobné nariadenia predloží do konca roka 2011. Účelom tohto návrhu je stanoviť v súlade s článkom 322 ods. 2 Zmluvy o fungovaní Európskej únie (ďalej len „ZFEÚ“) metódu, ktorú by členské štáty mali uplatniť na výpočet tohto nového vlastného zdroja, a postupy pri jeho sprístupňovaní rozpočtu Európskej únie. Tieto ustanovenia dopĺňajú opatrenia stanovené v RVZ 2014 a vykonávacie opatrenia stanovené v článku 311 ods. 4 ZFEÚ týkajúce sa kontroly, dohľadu a dodatočných požiadaviek na podávanie správ[2]. Tento návrh čerpá zo skúseností z minulosti v oblasti správy vlastných zdrojov založených na DPH. Cieľom je zjednodušiť výpočet národných príspevkov a znížiť tak administratívne náklady pri súčasnom zvýšení transparentnosti a uľahčení demokratickej kontroly zdroja, a tým podporiť skutočné spojenie medzi politikou EÚ v oblasti DPH, verejnými financiami členských štátov a financovaním rozpočtu EÚ. Nová metóda výpočtu Základné princípy Navrhovanú metódu výpočtu možno opísať v týchto štyroch hlavných krokoch. - Metóda používa ako východiskový bod konečné a ľahko dostupné údaje, ktoré sú k dispozícii – údaje členských štátov o príjmoch DPH. Na to, aby sa zabezpečilo, že budú zahrnuté iba príjmy z DPH, približne polovica členských štátov bude musieť naďalej opravovať svoje údaje tak, aby nezahŕňali úroky ani penále. Menšina členských štátov bude navyše musieť naďalej vykonávať úpravy na zohľadnenie zámorských území, osobitného zdaňovania DPH v niektorých okrajových regiónoch a dotácií, ktoré poskytujú prostredníctvom systému DPH. - Na dosiahnutie maximálnej prehľadnosti a transparentnosti v kombinácii s minimálnymi administratívnymi nákladmi sa navrhuje, aby Komisia zabezpečila výpočet jednotného celoeurópskeho priemerného podielu z príjmov z DPH, ktoré vznikajú z dodaní na konečnú spotrebu (t. j. pre domácnosti alebo iné subjekty, ktoré nemajú nárok na odpočet DPH, ktorá im bola účtovaná) zdaňovaných v každom členskom štáte štandardnou sadzbou. Na zabezpečenie predvídateľnosti by sa tento priemer použil počas jedného finančného rámca. - Členské štáty uplatnia jednotný celoeurópsky priemerný podiel na svoje upravené príjmy. Výsledný údaj o „zdaniteľných príjmoch z DPH“ sa prepočíta na hodnotu základu bez dane pomocou skutočnej štandardnej sadzby DPH v každom členskom štáte. - Po určení hodnoty zdaniteľného základu sa na výpočet skutočného príspevku použije podiel stanovený v nariadení, ktorým sa vykonáva rozhodnutie o vlastných zdrojoch. Nepoužije sa nijaké umelé obmedzenie zdaniteľných základov. Súhrnne možno povedať, že členské štáty každý mesiac urobia jednoduchý výpočet, pri ktorom použijú svoje (upravené) príjmy z DPH za daný mesiac, jednotný celoeurópsky priemerný podiel z príjmov z DPH z dodaní na konečnú spotrebu zdaňovaných štandardnou sadzbou, ktorý poskytla Komisia, svoju štandardnú sadzbu a podiel definovaný pre nový vlastný zdroj založený na DPH. Hlavné výhody v porovnaní so súčasnou metódou V porovnaní s metódou, ktorá sa v súčasnosti používa na výpočet vlastného zdroja založeného na DPH, predstavuje táto zjednodušená metóda tri kľúčové výhody: - Znižuje počet opráv, ktoré členské štáty musia použiť na svoje príjmy z DPH. Už nebude potrebné vykonávať opravy týkajúce sa paušálnych poľnohospodárskych režimov. Súčasná oprava je veľmi zložitá, ale konečné úpravy sú obmedzené – menej ako 1 % z príjmov za všetky okrem dvoch členských štátov v roku 2009. Takisto sa už nebude vyžadovať ani oprava týkajúca sa režimov odstupňovaných daňových výhod. - Odstraňuje potrebu vypočítavať náhrady. To je opodstatnené, pretože sa zdá, že rôzne úpravy celkovo nemali významný vplyv na príspevky členských štátov (to platí, najmä ak sa berie do úvahy úloha zdroja založeného na HND), napriek administratívnej záťaži, ktorú pre členské štáty predstavovali[3]. V praxi to znamená, že osemnásť náhrad, ktoré kompenzujú položky, pri ktorých smernica Rady 2006/112/ES povolila členským štátom voľbu, či ich budú alebo nebudú zdaňovať, sa už nebude vyžadovať, vzhľadom na dôraz výlučne na dodania zdaňované štandardnou sadzbou. Odstránia sa aj iné náhrady platné v niektorých členských štátoch vrátane tých, ktoré sa týkajú odchýlok od maximálnych hodnôt registrácie. Tie prinášajú významný výsledok len v dvoch členských štátoch, pričom ich význam bude s navrhovaným dôrazom na dodania zdaňované štandardnou sadzbou klesať. Takisto sa odstránia aj veľmi zložité náhrady týkajúce sa zdaňovania podnikateľských vozidiel daňou z pridanej hodnoty na vstupe. Náhradu vypočítava väčšina členských štátov, ale skutočné zníženie príspevkov predstavujúcich vlastný zdroj založený na DPH pre každý členský štát možno odhadnúť na menej ako tri stotiny percenta. Na záver treba uviesť, že ak by bolo potrebné vykonať akúkoľvek úpravu v dôsledku porušenia práva EÚ, takéto prípady by sa v budúcnosti riešili úpravou príjmov. - Zameranie sa výlučne na dodania na konečnú spotrebu zdaňované štandardnou sadzbou DPH spolu s navrhovaným centralizovaným výpočtom jednotného celoeurópskeho priemerného podielu pre takéto transakcie odstraňuje potrebu, aby členské štáty vypočítavali váženú priemernú sadzbu (WAR). Navrhovaná metóda tak predstavuje obrovské zjednodušenie systému so súčasným zvýšením jeho prehľadnosti a predvídateľnosti a len s miernym znížením presnosti. Sprístupňovanie nového vlastného zdroja založeného na DPH rozpočtu EÚ Základné princípy Navrhované mechanizmy sprístupňovania vlastného zdroja a úpravy ďalších účtovných a správnych postupov predstavujú kombináciu príslušných prvkov predchádzajúcich úprav týkajúcich sa vlastného zdroja založeného na DPH a tradičných vlastných zdrojov. Treba zdôrazniť dva hlavné rysy návrhu: - Nárok na vlastný zdroj vzniká až po skutočnom výbere príjmov členskými štátmi. Vytvorí sa tým úzke a automatické spojenie medzi vnútroštátnymi príjmami z DPH a hospodárskymi možnosťami na jednej strane a rozpočtom EÚ na strane druhej. Nový vlastný zdroj založený na DPH bude priamo ovplyvnený politikou EÚ a vnútroštátnymi politikami v oblasti DPH. - Na umožnenie rýchlejšieho a efektívnejšieho výberu vlastného zdroja sa navrhuje sprístupňovať príjmy prostredníctvom systému mesačných výkazov s uvedením presného dátumu, do ktorého musia byť sumy vlastných zdrojov sprístupnené. Tieto sumy sa prevedú na rovnaký účet, ktorý sa používa aj pre ostatné vlastné zdroje. V tejto súvislosti je potrebné poznamenať, že zelenou knihou o budúcnosti DPH[4] Komisia začala iniciatívu za reformu systému DPH, okrem iného s cieľom rozšíriť základ dane a obmedziť podvody a daňové úniky. Navrhovaný nový vlastný zdroj založený na DPH je dostatočne pružný na to, aby bolo možné pokračovať v práci so zmenami, ktoré táto reforma prinesie. Hlavné výhody v porovnaní so súčasným systémom Navrhovaný postup sprístupňovania nového vlastného zdroja založeného na DPH rozpočtu EÚ je podstatne jednoduchší a prehľadnejší ako pri súčasnom vlastnom zdroji založenom na DPH. Použitie príjmov skutočne získaných členskými štátmi odstráni potrebu výpočtu prognóz a následných úprav, ako aj výpočty zostatkov DPH ku koncu roka. Významne sa tým zníži administratívne riadenie a súvisiace náklady na zdroje. Na nasledujúcej strane je zhrnutý obsah legislatívneho návrhu: 2. PRÁVNE PRVKY NÁVRHU 2.1. Úvod Tento návrh je súčasťou balíka, ktorý navyše zahŕňa návrh nariadenia Rady týkajúci sa mechanizmov sprístupňovania vlastného zdroja založeného na dani z finančných transakcií[5] rozpočtu EÚ, ako aj zmenené a doplnené prepracovanie existujúceho nariadenia Rady o sprístupňovaní tradičných vlastných zdrojov a vlastného zdroja založeného na HND[6]. Komisia preskúma možnosť zosúladiť ustanovenia týkajúce sa určovania a sprístupňovania všetkých vlastných zdrojov Únie do jedného nariadenia po dosiahnutí celkovej dohody o balíku vlastných zdrojov. 2.2. Kapitola I – Všeobecné ustanovenia - Článok 1 – Predmet úpravy: v tomto článku sa stanovuje, že navrhované ustanovenia sa uplatňujú na nový vlastný zdroj založený na DPH podľa článku 2 ods. 1 písm. c) rozhodnutia […/...]. - Článok 2 – Definície: tu sa najprv vysvetľuje pojem „dodanie“, ako sa uplatňuje v tomto nariadení, prostredníctvom odkazu na hlavu IV smernice Rady 2006/112/ES[7]. Okrem toho sa v tomto článku stanovujú charakteristiky dodaní, nadobudnutí a dovozov, z ktorých vzniká daňová povinnosť na účely nového vlastného zdroja založeného na DPH. Týmto spôsobom budú zdaňované všetky zdaniteľné transakcie v zmysle hlavy IV smernice Rady 2006/112/ES, ktoré podliehajú štandardnej sadzbe DPH, vo všetkých členských štátoch v celej Európskej únii. Na to, aby sa dodanie považovalo za zdaniteľné dodanie na účely tohto nariadenia, nebude nevyhnutné, aby toto dodanie skutočne podliehalo sadzbe DPH. Vznik daňovej povinnosti v spojení s dodaním sa nebude riadiť jeho skutočnými okolnosťami, ale záväzkom z transakcie. Dodanie tovaru alebo služieb, ktoré v súlade s ustanoveniami smernice Rady 2006/112/ES v ktoromkoľvek členskom štáte Únie správne podlieha zníženej sadzbe DPH, teda nie je zdaniteľným dodaním, bez ohľadu na to, že tá istá transakcia by v skutočnosti mohla podliehať štandardnej sadzbe DPH v jednom alebo niekoľkých ďalších členských štátoch Únie. Rovnako nie je zdaniteľným dodaním ani dodanie tovaru alebo služieb správne oslobodené od DPH alebo oslobodené od DPH s nárokom na odpočet DPH na predchádzajúcom stupni v jednom alebo v niekoľkých členských štátoch podľa tej istej smernice. - Článok 3 – Priemerný podiel Únie zo zdaniteľných dodaní: v tomto článku sa stanovuje koncepcia získania jednotného celoeurópskeho podielu zo zdaniteľných dodaní, ktorý sa uplatní pri výpočte mesačnej hodnoty podielu z nového vlastného zdroja založeného na DPH, spolu s frekvenciou jeho určovania. Pri vypracovaní priemerného podielu bude pre Komisiu alebo orgán, ktorý na tento účel určila Komisia, možno potrebné obrátiť sa na orgány členských štátov, aby získali informácie a názory. Členské štáty by preto mali zabezpečiť, aby príslušné úrady alebo agentúry poskytli splnomocneným zástupcom pomoc potrebnú na vykonávanie ich povinností. 2.3. Kapitola II – Výpočet podielu - Článok 4 – Metóda výpočtu: v tomto článku sa stanovujú kroky, ktoré sa majú dodržiavať pri výpočte príspevkov členských štátov do nového vlastného zdroja založeného na DPH. Navrhovaná metóda je veľmi odlišná od predošlej metódy. Kľúčovou zmenou je poskytovanie jednotného priemerného podielu zo strany Komisie, ktorý bude predstavovať podiel zo zdaniteľných dodaní na konečnú spotrebu, ktoré podliehajú štandardnej sadzbe DPH, v celej EÚ. Každý členský štát použije na výpočet tento jednotný podiel. To bude zvyčajne pokračovať počas celého trvania finančného rámca. Tento podiel sa uplatní na údaj daného členského štátu o čistých príjmoch z DPH – po vykonaní nevyhnutných úprav na zahrnutie všetkých okrajových príjmov a vylúčenie akýchkoľvek súm, ktoré, hoci súvisia s DPH, nie sú priamymi príjmami z DPH. Okrem toho, niektoré členské štáty budú musieť upraviť svoje pôvodné údaje, aby zohľadnili vrátenie dane nezdaniteľným osobám alebo zdaniteľným osobám za iné ako zdaniteľné dodania, kde takéto vrátenie dane nie je v súlade s ustanoveniami smernice Rady 2006/112/ES. Výsledná hodnota sa doplní na hodnotu dodaní bez dane prostredníctvom štandardnej sadzby DPH, ktorá sa používa v príslušnom členskom štáte. Táto hodnota zdaniteľného základu bude potom podliehať podielu stanovenému nariadením […/…]. - Článok 5 – Obdobia výpočtu: v tomto článku sa stanovuje, aby sa členským štátom poskytla maximálna flexibilita na prepojenie obdobia potrebného na výpočet nového vlastného zdroja založeného na DPH so zavedenými mechanizmami účtovania, a vyhli sa tak potrebe upravovať príjmy výlučne na dodržanie časového harmonogramu. 2.4. Kapitola III – Sprístupňovanie nového vlastného zdroja založeného na DPH - Článok 6 návrhu Účtovanie: v tomto článku sa stanovujú úpravy navrhované pre nový vlastný zdroj založený na DPH, ktoré sa zhodujú s úpravami, ktoré sa už používajú pre existujúce vlastné zdroje podľa článku 9 nariadenia č. 1150/2000. Uvedený súhrnný účet môže byť začlenený do podobného účtu vedeného pre iné vlastné zdroje podľa článku 6 ods. 1 nariadenia Rady (ES, Euratom) č. 1150/2000[8]. - Článok 7 – Zápis do účtovnej evidencie, výkazníctvo a časový harmonogram sprístupňovania súm: v tomto článku sa stanovujú úpravy navrhované pre nový vlastný zdroj založený na DPH, ktoré sa zhodujú s úpravami, ktoré sa už používajú pre existujúce vlastné zdroje podľa nariadenia č. 1150/2000. Zachováva sa rovnaký dátum, do ktorého sa zdroj sprístupní, konkrétne prvý pracovný deň v mesiaci. Zmeny oproti predchádzajúcim úpravám týkajúcim sa DPH zahŕňajú použitie mesačného výkazu, ktorý musí byť predložený najmenej desať dní pred termínom sprístupnenia zdrojov, prvým pracovným dňom druhého mesiaca nasledujúceho po mesiaci, v ktorom členský štát prijal platbu. Vklad na súhrnný účet by sa mal normálne vykonať v čase zaslania mesačného výkazu, ale v každom prípade v rovnakom konečnom termíne. - Článok 8 – Opravy účtov : navrhuje sa, aby sa pre nový vlastný zdroj založený na DPH uplatňoval rovnaký časový limit, aký sa v súčasnosti uplatňuje na iné vlastné zdroje podľa článku 7 nariadenia č. 1150/2000[9]. - Článok 9 – Úroky zo súm, ktoré boli sprístupnené s omeškaním: navrhuje sa, aby akékoľvek omeškanie pri sprístupňovaní nového vlastného zdroja založeného na DPH podliehalo rovnakej schéme úrokov, aká sa v súčasnosti uplatňuje podľa článku 11 nariadenia č. 1150/2000[10]. 2.5. Kapitola IV – Správne opatrenia - Článok 10 – Uchovávanie sprievodných dokladov a článok 11 – Administratívna spolupráca: navrhuje sa, aby sa povinnosti v súčasnosti uložené členským štátom v súvislosti s ostatnými vlastnými zdrojmi podľa článkov 3 a 4 nariadenia č. 1150/2000[11] obdobne vzťahovali aj na nový vlastný zdroj založený na DPH. 2.6. Kapitola V – Záverečné ustanovenia - Článok 12 – Komitologický postup: stanovuje sa, aby sa novým vlastným zdrojom založeným na DPH zaoberal Poradný výbor pre vlastné zdroje spoločenstiev (ACOR), ktorý v súčasnosti pôsobí podľa článku 20 nariadenia č. 1150/2000 a v súlade s nariadením (EÚ) č. 182/2011. 2011/0333 (CNS) Návrh NARIADENIE RADY o metódach a postupe sprístupňovania vlastného zdroja založeného na dani z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 322 ods. 2, v spojení so Zmluvou o založení Európskeho spoločenstva pre atómovú energiu[12], a najmä jej článkom 106a, so zreteľom na návrh Európskej komisie, so zreteľom na stanovisko Európskeho parlamentu[13], so zreteľom na stanovisko Európskeho dvora audítorov[14], keďže: 1. Vlastný zdroj Únie založený na podiele z dane z pridanej hodnoty (DPH) uvedený v článku 2 ods. 1 písm. c) rozhodnutia Rady […/…] o systéme vlastných zdrojov Európskej únie (ďalej len „vlastný zdroj založený na DPH“) by sa mal Únii sprístupniť za čo najlepších podmienok, a preto by sa mali stanoviť pravidlá pre členské štáty o sprístupňovaní tohto zdroja Komisii. 2. V záujme prehľadnosti a transparentnosti a s cieľom znížiť administratívne náklady by sa mal určiť priemerný podiel Únie z hodnoty zdaniteľných dodaní v porovnaní s hodnotou celkových dodaní. 3. Úpravy na výpočet vlastného zdroja založeného na DPH by sa mali určiť jednotným spôsobom. 4. Vlastný zdroj založený na DPH by sa mal sprístupňovať vo forme vloženia splatných súm na účet založený na tento účel podľa nariadenia Rady […/...] o metódach a postupe sprístupňovania tradičných vlastných zdrojov a vlastného zdroja založeného na HND a o opatreniach na zabezpečenie požiadaviek na pokladničnú hotovosť[15]. S cieľom obmedziť pohyb prostriedkov na tie, ktoré sú potrebné na plnenie rozpočtu, by sa Únia mala pri čerpaní uvedených účtov obmedziť výhradne na prípady krytia hotovostných potrieb Komisie. 5. Členské štáty by mali platiť úroky v prípade omeškania pri vkladaní vlastného zdroja založeného na DPH na účty. V súlade so zásadou riadneho finančného hospodárenia by sa malo zaistiť, aby náklady na vymáhanie splatných úrokov neprekročili výšku splatných úrokov. 6. Členské štáty by mali uchovávať k dispozícii pre Komisiu a v prípade potreby postúpiť Komisii dokumenty a informácie, ktoré jej umožňujú vykonávať právomoci, ktoré na ňu boli prenesené v súvislosti s vlastnými zdrojmi Únie. 7. Vnútroštátne orgány zodpovedné za výber vlastných zdrojov by mali byť schopné kedykoľvek poskytnúť Komisii dokumenty, ktoré odôvodňujú vybrané vlastné zdroje. 8. Je potrebné zabezpečiť úzku spoluprácu medzi členskými štátmi a Komisiou na uľahčenie riadneho uplatňovania rozpočtových pravidiel, ktoré sa týkajú vlastných zdrojov. 9. S cieľom zabezpečiť jednotné podmienky na vykonávanie tohto nariadenia by sa mali Komisii zveriť vykonávacie právomoci. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[16]. 10. Pri prijímaní vykonávacích aktov na účely stanovenia podrobných pravidiel týkajúcich sa mesačných výkazov účtov pre vlastný zdroj založený na DPH a na určenie a aktualizáciu priemerného podielu Únie by sa mal, vzhľadom na technickú povahu týchto opatrení, uplatňovať konzultačný postup. 11. Nariadenie Rady (EHS, EURATOM) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty[17] by sa malo zrušiť. 12. Toto nariadenie by sa malo začať uplatňovať v ten istý deň ako rozhodnutie […/…], PRIJALA TOTO NARIADENIE: Kapitola I VšEOBECNÉ USTANOVENIA ČLÁNOK 1 Predmet úpravy Týmto nariadením sa ustanovujú pravidlá výpočtu a sprístupňovania vlastného zdroja Únie založeného na podiele z dane z pridanej hodnoty (ďalej len „DPH“) uvedeného v článku 2 ods. 1 písm. c) rozhodnutia […/…] (ďalej len „vlastný zdroj založený na DPH“) Komisii. Článok 2 Definície Na účely tohto nariadenia sa uplatňujú tieto vymedzenia pojmov: 1. „dodanie“ znamená dodanie tovaru alebo služieb, nadobudnutie tovaru v rámci Spoločenstva a dovoz tovaru, ako je definované v hlave IV smernice Rady 2006/112/EC[18]; 2. „zdaniteľné dodanie“ znamená dodanie podliehajúce štandardnej sadzbe DPH uplatňovanej v každom členskom štáte. Článok 3 Priemerný podiel Únie zo zdaniteľných dodaní 1. Pred začiatkom každého viacročného finančného rámca Komisia určí jednotný priemerný podiel Únie z hodnoty zdaniteľných dodaní v porovnaní s hodnotou celkových dodaní. Tento podiel sa uvádza v percentuálnej hodnote. 2. Priemerný podiel Únie uvedený v odseku 1 sa použije počas viacročného finančného rámca. Komisia sa však na základe riadne opodstatnených dôvodov môže rozhodnúť priemerný podiel Únie aktualizovať. Aktualizovaný podiel sa uplatňuje od začiatku kalendárneho roka nasledujúceho po aktualizácii. 3. Členské štáty poskytnú Komisii alebo orgánu, ktorý na tento účel určila Komisia, podporu a informácie potrebné na určenie a aktualizáciu priemerného podielu Únie uvedeného v odseku 1. 4. Komisia prijme vykonávacie akty na určenie a aktualizáciu priemerného podielu Únie uvedeného v odsekoch 1 a 2 tohto článku. Uvedené vykonávacie akty sa prijmú v súlade s konzultačným postupom uvedeným v článku 12 ods. 2. Kapitola II VÝPOčET VLASTNÉHO ZDROJA ZALOžENÉHO NA DPH ČLÁNOK 4 Metóda výpočtu 1. Každý členský štát vypočíta vlastný zdroj založený na DPH pre daný mesiac prostredníctvom čistého súčtu daní z pridanej hodnoty vybraných daným členským štátom v predchádzajúcom mesiaci. Táto suma sa opraví ohľadom na: 13. akékoľvek platby prijaté v súvislosti s akýmikoľvek sankciami, ktoré boli vyrubené z dôvodu neplnenia akejkoľvek povinnosti zdaniteľnou osobou, pokiaľ ide o DPH, alebo platby prijaté z akýchkoľvek úrokov splatných z dôvodu omeškania pri plnení týchto povinností; 14. akékoľvek sumy, s ktorými by sa na účely vlastného zdroja malo zaobchádzať ako s transakciami, ktorých pôvod alebo miesto určenia je v členskom štáte, aj keď vznikli na treťom území alebo boli pre toto tretie územie určené podľa článku 6 smernice Rady 2006/112/ES,; 15. akékoľvek sumy, ktoré pochádzajú z niektorého miesta uvedeného v článku 7 smernice Rady 2006/112/ES, ak členské štáty môžu preukázať, že príjmy boli na toto miesto prevedené; 16. akékoľvek sumy, ktoré sú príjmami plynúcimi inému členskému štátu, ak členské štáty môžu preukázať, že tieto príjmy boli do iného členského štátu prevedené; 17. akúkoľvek úpravu, ktorá je nutná v dôsledku uplatnenia druhej alebo nižšej štandardnej dane v konkrétnych lokalitách podľa článkov 104, 105 alebo 120 smernice 2006/112/ES. 18. akékoľvek vrátenie daní alebo úhrad uskutočnených zo sociálnych a podobných dôvodov nezdaniteľným osobám alebo za odpočítateľné činnosti, s výnimkou prípadov povolených podľa smernice Rady 2006/112/ES. 2. Suma získaná podľa odseku 1 sa vynásobí priemerným podielom Únie zo zdaniteľných dodaní na konečnú spotrebu uvedeným v článku 3. 3. Výsledok z odseku 2 sa vynásobí prevrátenou hodnotou štandardnej percentuálnej sadzby DPH platnej v danom členskom štáte podľa smernice Rady 2006/112/ES. 4. Výsledok z odseku 3 sa vynásobí percentom stanoveným v článku 1 ods. 2 nariadenia […/…] na získanie vlastného zdroja založeného na DPH, ktorý má byť sprístupnený rozpočtu Únie. Článok 5 Obdobia výpočtu 1. Vlastný zdroj založený na DPH sa vypočítava na základe kalendárnych mesiacov. 2. Odchylne od ustanovenia odseku 1 možno na výpočet vlastného zdroja založeného na DPH bez akýchkoľvek iných úprav, ako sú tie, ktoré sa uvádzajú v článku 4 ods. 1, použiť aj iné obdobia ako kalendárne mesiace v niektorom z týchto prípadov: a) ak členské štáty používajú účtovníctvo na základe štandardných účtovných období, ktoré nie sú totožné s kalendárnymi mesiacmi; b) ak členské štáty vykonávajú konkrétne opatrenia v určitých obdobiach roka na uzavretie normálneho účtovného obdobia. 3. Ak členský štát zavedie zmenu štandardnej sadzby DPH, revidovaná sadzba sa uplatňuje na účely ustanovení článku 4 ods. 3 od prvého dňa druhého mesiaca nasledujúceho po mesiaci, v ktorom nová štandardná sadzba nadobudla účinnosť. Kapitola III SPRÍSTUPňOVANIE VLASTNÉHO ZDROJA ZALOžENÉHO NA DPH ČLÁNOK 6 Účtovanie 1. Každý členský štát pripisuje vlastný zdroj založený na DPH na účet založený podľa článku 9 nariadenia Rady (ES, Euratom) č. 1150/2000[19] v mene Komisie v rámci štátnej pokladnice alebo orgánu, ktorý na tento účel určil. 2. Členské štáty alebo orgány určené členskými štátmi zašlú Komisii elektronickými prostriedkami: a) najneskôr na druhý pracovný deň po pripísaní na účet Komisie výpis z účtu preukazujúci vloženie vlastného zdroja založeného na DPH; b) keď výpis uvedený v písmene a) nie je k dispozícii v pracovný deň, v ktorý boli vlastné zdroje pripísané na účet Komisie, oznámenie o zúčtovaní v prospech účtu, ktoré preukazuje vloženie vlastného zdroja založeného na DPH. 3. Pripísané sumy sú zúčtované v eurách v súlade s nariadením Rady (ES, Euratom) č. 1605/2002[20]. 4. Súhrnný účet vlastného zdroja založeného na DPH vedie štátna pokladnica jednotlivých členských štátov alebo orgány určené členskými štátmi. Článok 7 Zápis do účtovnej evidencie, výkazníctvo a časový harmonogram sprístupňovania 1. Sumy vypočítané v súlade s článkom 4 sa vložia na účty uvedené v článku 6 ods. 1 v prvý pracovný deň druhého kalendárneho mesiaca nasledujúceho po mesiaci, pre ktorý bol vykonaný výpočet. 2. Najmenej desať pracovných dní pred dátumom uvedeným v odseku 1 každý členský štát zašle Komisii mesačný výkaz o stave na účtoch vlastného zdroja založeného na DPH. 3. Vklad na súhrnný účet uvedený v článku 6 ods. 4 sa vykoná najneskôr v prvý pracovný deň druhého kalendárneho mesiaca nasledujúceho po mesiaci, pre ktorý bol vykonaný výpočet. 4. Komisia prijme vykonávacie akty, ktorými sa stanovia podrobné pravidlá týkajúce sa mesačných výkazov uvedených v odseku 2 tohto článku. Uvedené vykonávacie akty sa prijmú v súlade s konzultačným postupom uvedeným v článku 12 ods. 2. Článok 8 Opravy účtov Členské štáty oznámia Komisii akékoľvek opravy mesačných výkazov zaslaných podľa článku 7 ods. 2. Po 31. decembri tretieho roka nasledujúceho po príslušnom roku sa už nerobia nijaké ďalšie opravy mesačných výkazov za príslušný rok, okrem bodov, ktoré sú oznámené pred týmto dátumom či už Komisiou, alebo dotknutým členským štátom. Článok 9 Úroky zo súm, ktoré boli sprístupnené s omeškaním 1. Za každé omeškanie vkladu na účet uvedený v článku 6 ods. 1 zaplatí dotknutý členský štát úroky z omeškania. Sumy úrokov nižšie ako 500 EUR sa však nevymáhajú. 2. Pri stanovení úrokov sa použijú sadzby a podmienky podľa článku 11 ods. 2 a 3 nariadenia Rady (ES, Euratom) č. 1150/2000. 3. Na úhradu úrokov uvedených v odseku 1 sa primerane uplatňuje článok 6 ods. 2 a 3. Kapitola IV SPRÁVNE OPATRENIA ČLÁNOK 10 Uchovávanie sprievodných dokladov Členské štáty prijmú všetky potrebné opatrenia na zabezpečenie uchovania sprievodných dokladov týkajúcich sa sprístupňovania vlastného zdroja založeného na DPH najmenej počas troch kalendárnych rokov od konca roka, na ktorý sa príslušné doklady vzťahujú. Ak overenie sprievodných dokladov uvedených v prvom odseku podľa článku 5 nariadenia (EÚ) […/…] preukáže, že je potrebná oprava, členské štáty tieto doklady uchovávajú dlhšie, než je stanovené v prvom odseku, aby bolo umožnené vykonať opravu a jej monitorovanie. Ak sa spor medzi členským štátom a Komisiou, ktorý sa týka povinnosti sprístupniť určitú sumu vlastného zdroja založeného na DPH, urovná vzájomnou dohodou alebo na základe rozhodnutia Súdneho dvora Európskej únie, členský štát zašle Komisii sprievodné doklady potrebné na prijatie následných finančných opatrení v lehote dvoch mesiacov od urovnania sporu. Článok 11 Administratívna spolupráca 1. Každý členský štát poskytne Komisii tieto informácie: 19. a) názvy úradov alebo agentúr zodpovedných za výber, kontrolu a sprístupňovanie vlastného zdroja založeného na DPH a základné ustanovenia, ktoré sa týkajú postavenia a činnosti týchto úradov a agentúr; 20. b) všeobecné ustanovenia upravené zákonmi, inými právnymi predpismi alebo správnymi opatreniami a ustanovenia, ktoré sa týkajú účtovných postupov upravujúcich výber DPH, výpočtu príspevkov predstavujúcich vlastný zdroj založený na DPH a ich sprístupňovania Komisii; 21. c) presný názov všetkých správnych a účtovných záznamov, v ktorých je zapísaný vlastný zdroj založený na DPH, najmä tých, ktoré sa používajú na vypracovanie výpočtu uvedeného v článku 4 a na čerpanie z účtov stanovených v článku 7. Komisia je bezodkladne informovaná o akýchkoľvek zmenách týchto informácií. 2. Komisia na žiadosť členského štátu zašle informácie uvedené v odseku 1 všetkým členským štátom. Kapitola V ZÁVEREčNÉ USTANOVENIA ČLÁNOK 12 Komitologický postup 22. Komisii pomáha Poradný výbor pre vlastné zdroje spoločenstiev zriadený nariadením (EÚ) č. […/…] . Tento výbor je výborom v zmysle nariadenia (EÚ) č. 182/2011. 23. Ak sa odkazuje na tento odsek, uplatňuje sa článok 4 nariadenia (EÚ) č. 182/2011. Článok 13 Nariadenie (EHS, Euratom) č. 1553/89 sa zrušuje. Ustanovenia tohto nariadenia sa však naďalej použijú na výpočet a poskytovanie vlastných zdrojov pochádzajúcich z dane z pridanej hodnoty, ktoré členské štáty vybrali pred 1. januárom 2014. Článok 14 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie . Uplatňuje sa od 1. januára 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L […], […], s. […]. [2] Zmenený a doplnený návrh nariadenia Rady, ktorým sa ustanovujú vykonávacie opatrenia týkajúce sa systému vlastných zdrojov Európskej únie KOM(2011) 740 z 9. novembra 2011. [3] Pozri prílohu k pracovnému dokumentu útvarov Komisie Financovanie rozpočtu EÚ: správa o fungovaní systému vlastných zdrojov, SEK(2011) 876, s. 104. [4] KOM(2010) 695 z 1. decembra 2010. Pracovný dokument útvarov Komisie, SEK(2010) 1455 z 1. decembra 2010. [5] Návrh nariadenia Rady o metódach a postupe sprístupňovania vlastného zdroja založeného na dani z finančných transakcií KOM(2011) 738 z 9. novembra 2011. [6] Návrh nariadenia Rady o metódach a postupe sprístupňovania tradičných vlastných zdrojov a vlastného zdroja založeného na HND a o opatreniach na zabezpečenie požiadaviek na pokladničnú hotovosť KOM(2011) 742 z 9. novembra 2011, ktorým sa mení a dopĺňa KOM(2011) 512 z 29. júna 2011. [7] Ú. v. EÚ L 347, 11.12.2006, s. 1. [8] Toto nariadenie je predmetom zmeneného a doplneného návrhu na prepracovanie. Toto ustanovenie sa teraz uvádza v článku 5 zmeneného a doplneného návrhu prepracovaného znenia. [9] Toto nariadenie je predmetom zmeneného a doplneného návrhu na prepracovanie. Toto ustanovenie sa teraz uvádza v článku 6 zmeneného a doplneného návrhu prepracovaného znenia. [10] Toto nariadenie je predmetom zmeneného a doplneného návrhu na prepracovanie. Toto ustanovenie sa teraz uvádza v článku 11 zmeneného a doplneného návrhu prepracovaného znenia. [11] Toto nariadenie je predmetom zmeneného a doplneného návrhu na prepracovanie. Toto ustanovenie sa teraz uvádza v článkoch 3 a 4 zmeneného a doplneného návrhu prepracovaného znenia. [12] Ú. v. EÚ L […], […], s. […]. [13] Ú. v. EÚ L […], […], s. […]. [14] Ú. v. EÚ L […], […], s. […]. [15] Ú. v. EÚ L […], […], s. […]. [16] Ú. v. EÚ L 55, 28.2.2011, s. 13. [17] Ú. v. ES L 155, 7.6.1989, s. 9. [18] Ú. v. EÚ L 347, 11.12.2006, s. 1. [19] Ú. v. ES L 130, 31.5.2000, s. 1. [20] Ú. v. ES L 248, 16.9.2002, s. 1.